Rita

Rita ös ne Naam von ene Hellije us Meddelitalije. Die hätt en Cascia, 150 Kilomete nordösslich von Rom, em 14.Johrhondert jewonnt on jelövv. Jebore ös se 1367 als Doete von Antonio on Amata Lottius, die at net mieh jong woere, wie se dat Mädsche kräsche. Ejentlich ös se op der Naam Margerita jedööf. Rita ös en Afkürzung von dem Naam. Se wor ald als kleen Mädsche e onjewöhnlisch Köngk. Et wied vezallt, dat ihr als Bäbi e paar Beje en de Mongk jeflore senn on nix schlömmes dobei passiert ös. Se wollt jäen en et Klueste john, ävve die Äldere hann se em Alte von 14 Johr möt enem Kähl us Roccaporena naamens Ferdinando Mancini vehierod, der e fies Jemöht hatt on off onbeherrsch on wöhdisch woer. Böss dat et 18 woer, dorsch se noch deheem blieve. Donnoh hätt dann et bej öm jewonnt on jeliert, ön jern ze hann. Och häe ös möt de Johre röjije jewohre. Se hätt möt dem dann zwei Fente jekräje. Em Johr 1401 hann se ihr de Mann dann duet heemjebraht, on keene woss, wie et passiert woer.
Die Fente wohre jenausu krakelisch wie ihre Pap on wollten Blootrache hann. Die Mördere hatte von ihre Johtheed jehuet on hann jefroht, of se sich bej ihr vesteiche könnte vür de Polizej. Dat hätt die och möttjemaht on denne jehollepe. Für Ihr Fente hätt de hellije Rita jebött, dat der Herrjott vehendere soll, dat se su en jrueße Söngk wie die Blootrache bejohn.
Se senn dann och alle beetz ahn enne Seusch jestorve, ieh wat se jett ongenemme konnte.
Nu woer se wedde alleen on wollt entlisch en et Klueste john, ävve die wollten se net, weil se Angks hatte, dat se en die Blootrach veweckelt wüere. Drejmol hätt se et vesoht ohne Erfollech. Dat hätt ihr Ärsch jedohn, on se hätt vell jebött, on do senn ihr em Drohm de hellije Johannes, de Täufe, Aujustinus on Nikolaus von Tolentino erschenge on hann se en et Klueste jebraht. Des Morjens hann die Nonne se jefonge, on weil dat net ze erkläre woer, wie se erenjekomme woer en de Naaht, hann se se dobehahle.
Se hätt dann en Dörnewongk von de Dörnekruen vom Herrjott kreje, on su wied se och darjestellt: als Nonn möt Wongkmole on Ruese, weil se om Stervebett ene Vewandte jesaht hätt, se soll ihr us em Jahde von deheem en Rues brenge mezze em Wöngkte. Ejentlich net müejelich, ävve se woere am blöhe.
Dröm wäere jetz noch jedes Johr bei denne Aujustinere am 22. Maj Ruese jesähnt on als Höllep jäje Krankheete denne Kranke opjelaaht.

Saachjrupp:Frau